### || śrīḥ ||

# || muṇḍakopaniṣat ||

oṁ bhadraṁ karṇebhiḥ śruṇuyāma devā bhadraṁ paśyemākṣabhir yajatrāḥ |

sthirair aṅgais tuṣṭuvāṁsas tanūbhir vyaśema deva-hitaṁ yadāyuḥ |

svasti na indro vṛddha-śravāḥ svasti naḥ pūṣā viśvavedāḥ |

svasti nas tārkṣyo ariṣṭa-nemiḥ svasti no bṛhaspatir dadhātu |

|| oṁ śāntiḥ śāntiḥ śāntiḥ ||

|| oṁ brahmaṇe namaḥ ||

(1.1)

### || prathama-muṇḍake prathamaḥ khaṇḍaḥ ||

oṁ

brahmā devānāṁ prathamaḥ saṁbabhūva

viśvasya kartā bhuvanasya goptā |

sa brahma-vidyāṁ sarva-vidyā-pratiṣṭhām

atharvāya jyeṣṭha-putrāya prāha ||1||

atharvaṇe yāṁ pravadeta brahmā’tharvā

taṁ purovācāṅgire brahma-vidyām |

sa bhāradvājāya satyavāhāya prāha

bhāradvājo’ṅgirase parāvarām ||2||

śaunako ha vai mahāśālo’ṅgirasaṁ

vidhivad upasannaḥ papraccha |

kasmin nu bhagavo vijñāte

sarvam idaṁ vijñātaṁ bhavatīti ||3||

tasmai sa hovāca—dve vidye veditavye iti ha sma yad brahma-vido vadanti parā caivāparā ca ||4||

tatrāparā ṛg-vedo yajur-vedaḥ sāma-vedo’tharva-vedaḥ śikṣā kalpo vyākaraṇaṁ niruktaṁ chando jyotiṣam iti | atha parā yayā tad akṣaram adhigamyate ||5||

yat tad adṛśyam agrāhyam agotram

avarṇam acakṣuḥ-śrotraṁ tad apāṇi-pādam |

nityaṁ vibhuṁ sarva-gataṁ susūkṣmaṁ

tad avyayaṁ yad bhūta-yoniṁ paripaśyanti dhīrāḥ ||6||

yathorṇa-nābhiḥ sṛjate gṛhṇate ca

yathā pṛthivyām oṣadhayaḥ sambhavanti |

yathā sataḥ puruṣāt keśa-lomāni

tathā’kṣarāt sambhavatīha viśvam ||7||

tapasā cīyate brahma tato’nnam abhijāyate |

annāt prāṇo manaḥ satyaṁ lokāḥ karmasu cāmṛtam ||8||

yaḥ sarvajñaḥ sarva-vidyasya jñāna-mayaṁ tapaḥ |

tasmād etad brahma nāma rūpam annaṁ ca jāyāte ||9||

|| iti muṇḍakopaniṣadi prathama-muṇḍake prathamaḥ khaṇḍaḥ ||

(1.2)

### || prathama-muṇḍake dvitīyaḥ khaṇḍaḥ ||

tad etat satyaṁ mantreṣu karmāṇi kavayo

yāny apaśyaṁs tāni tretāyāṁ bahudhā santatāni |

tāny ācaratha niyataṁ satya-kāmā

eṣa vaḥ panthāḥ sukṛtasya loke ||1||

yadā lelāyate hy arciḥ samiddhe havya-vāhane |

tadā’’jya-bhāgāvantareṇā’’hutīḥ pratipādayet ||2||

yasyāgnihotram adarśam apaurṇamāsam

acāturmāsyam anāgrayaṇam atithi-varjitaṁ ca |

ahutam avaiśvadevam avidhinā hutam

āsaptamāṁs tasya lokān hinasti ||3||

kālī karālī ca manojavā ca

sulohitā yā ca sudhūmra-varṇā |

sphuliṅginī viśvarucī ca devī

lelāyamānā iti sapta jihvāḥ ||4||

eteṣu yaś carate bhrājamāneṣu

yathā-kālaṁ cāhutayo hy ādadāyan |

taṁ nayanty etāḥ sūryasya raśmayo

yatra devānāṁ patir eko’dhivāsaḥ ||5||

ehy ehīti tam āhutayaḥ suvarcasaḥ

sūryasya raśmibhir yajamānaṁ vahanti |

priyāṁ vācam abhivadantyo’rcayantya

eṣa vaḥ puṇyaḥ sukṛto brahma-lokaḥ ||6||

plavā hy ete adṛḍhā yajña-rūpā

aṣṭādaśoktam avaraṁ yeṣu karma |

etac chreyo ye’bhinandanti mūḍhā

jarā-mṛtyuṁ te punar evāpi yanti ||7||

avidyāyām antare vartamānāḥ

svayaṁ dhīrāḥ paṇḍitaṁ manyamānāḥ |

jaṅghanyamānāḥ pariyanti mūḍhā

andhenaiva nīyamānā yathāndhāḥ ||8||[[1]](#footnote-2)

avidyāyaṁ bahudhā vartamānā vayaṁ

kṛtārthā ity abhimanyanti bālāḥ |

yat karmiṇo na pravedayanti rāgāt

tenāturāḥ kṣīṇa-lokāś cyavante ||9||

iṣṭāpūrtaṁ manyamānā variṣṭhaṁ

nānyac chreyo vedayante pramūḍhāḥ |

nākasya pṛṣṭhe te sukṛte’nubhūtvemaṁ

lokaṁ hīnataraṁ vā viśanti ||10||

tapaḥ-śraddhe ye hy upavasanty araṇye

śāntā vidvāṁso bhaikṣya-caryāṁ carantaḥ |

sūrya-dvāreṇa te virajāḥ prayānti

yatrāmṛtaḥ sa puruṣo hy avyayātmā ||11||

parīkṣya lokān karma-citān brāhmaṇo

nirvedam āyānty akṛtaḥ kṛtena |

tad-vijñānārthaṁ sa gurum evābhigacchet

samit-pāṇiḥ śrotriyaṁ brahma-niṣṭham ||12||

tasmai sa vidvān upasannāya samyak

praśānta-cittāya śamānvitāya |

yenākṣaraṁ puruṣaṁ veda satyaṁ

provāca tāṁ tattvato brahma-vidyām ||13||

|| iti muṇḍakopaniṣadi prathama-muṇḍake dvitīyaḥ khaṇḍaḥ ||

(2.1)

### || dvitīya-muṇḍake prathamaḥ khaṇḍaḥ ||

tad etat satyaṁ—

yathā sudīptāt pāvakād visphuliṅgāḥ

sahasraśaḥ prabhavante sarūpāḥ |

tathā’kṣarād vividhāḥ saumya bhāvāḥ

prajāyante tatra caivāpi yanti ||1||

divyo hy amūrtaḥ puruṣaḥ sa bāhyābhyantaro hy ajaḥ |

aprāṇo hy amanāḥ śubhro hy akṣarāt parataḥ paraḥ ||2||

etasmāj jāyate prāṇo manaḥ sarvendriyāṇi ca |

khaṁ vāyur jyotir āpaḥ pṛthivī viśvasya dhāriṇī ||3||

agnīr mūrdhā cakṣuṣī candra-sūryau

diśaḥ śrotre vāg vivṛtāś ca vedāḥ |

vāyuḥ prāṇo hṛdayaṁ viśvam asya padbhyāṁ

pṛthivī hy eṣa sarva-bhūtāntarātmā ||4||

tasmād agniḥ samidho yasya sūryaḥ

somāt parjanya oṣadhayaḥ pṛthivyām |

pumān retaḥ siñcati yoṣitāyāṁ

bahvīḥ prajāḥ puruṣāt samprasūtāḥ ||5||

tasmād ṛcaḥ sāma yajūṁṣi dīkṣā

yajñāś ca sarve kratavo dakṣiṇāś ca |

saṁvatsaraś ca yajamānaś ca lokāḥ

somo yatra pavate yatra sūryaḥ ||6||

tasmāc ca devā bahudhā saṁprasūtāḥ

sādhyā manuṣyāḥ paśavo vayāṁsi |

prāṇāpānau vrīhi-yavau tapaś ca

śraddhā satyaṁ brahmacaryaṁ vidhiś ca ||7||

sapta prāṇāḥ prabhavanti tasmāt

saptārciṣaḥ samidhaḥ sapta homāḥ |

sapta ime lokā yeṣu caranti prāṇā

guhāśayā nihitāḥ sapta sapta ||8||

ataḥ samudrā girayaś ca sarve’smāt

syandante sindhavaḥ sarva-rūpāḥ |

ataś ca sarvā oṣadhayo rasaś ca

yenaiṣa bhūtais tiṣṭhate hy antarātmā ||9||

puruṣa evedaṁ viśvaṁ

karma tapo brahma parāmṛtam |

etad yo veda nihitaṁ guhāyāṁ

so’vidyā-granthiṁ vikiratīha somya ||10||

|| iti muṇḍakopaniṣadi dvitīya-muṇḍake prathamaḥ khaṇḍaḥ ||

(2.2)

### || dvitīya-muṇḍake dvitīyaḥ khaṇḍaḥ ||

āviḥ saṁnihitaṁ guhācaraṁ nāma

mahat-padam atraitat samarpitam |

ejat prāṇan nimiṣac ca yad etaj jānatha

sad-asad-vareṇyaṁ paraṁ vijñānād yad variṣṭhaṁ prajānām ||1||[[2]](#endnote-2)

yad arcimad yad-aṇubhyo’ṇu ca

yasmin lokā nihitā lokinaś ca |

tad etad akṣaraṁ brahma sa prāṇas tad u vāṅ manaḥ

tad etat satyaṁ tad amṛtaṁ tad veddhavyaṁ somya viddhi ||2||

dhanur gṛhītvaupaniṣadaṁ mahāstraṁ

śaraṁ hy upāsā niśitaṁ sandhayīta |

āyam ya tad-bhāva-gatena cetasā

lakṣyaṁ tad evākṣaraṁ somya viddhi ||3||

praṇavo dhanuḥ śāro hyātmā brahma tal lakṣyam ucyate |

apramattena veddhavyaṁ śaravat tan-mayo bhavet ||4||

yasmin dyauḥ pṛthivī cāntarikṣam

otaṁ manaḥ saha prāṇaiś ca sarvaiḥ |

tam evaikaṁ jānatha ātmānam anyā

vāco vimuñcathāmṛtasyaiṣa setuḥ ||5||

arā iva rathanābhau saṁhatā yatra nāḍyaḥ |

sa eṣo’ntaś carate bahudhā jāyamānaḥ |

om ity evaṁ dhyāyatha ātmānaṁ svasti vaḥ

pārāya tamasaḥ parastāt ||6||

yaḥ sarvajñaḥ sarvavid yasyaiṣa mahimā bhuvi |

divye brahma-pure hy eṣa vyomny ātmā pratiṣṭhitaḥ ||7||

mano-mayaḥ prāṇa-śarīra-netā

pratiṣṭhito’nne hṛdayaṁ sannidhāya |

tad-vijñānena paripaśyanti dhīrā

ānanda-rūpam amṛtaṁ yad vibhāti ||8||

bhidyate hṛdaya-granthiś chidyante sarva-saṁśayāḥ |

kṣīyante cāsya karmāṇi tasmin dṛṣṭe parāvare ||9||

hiraṇmaye pare kośe virajaṁ brahma niṣkalam |

tac chubhraṁ jyotiṣaṁ jyotis tad yadātma-vido viduḥ ||10||

na tatra sūryo bhāti na candra-tārakaṁ

nemā vidyuto bhānti kuto’yam agniḥ |

tam eva bhāntam anubhāti sarvaṁ

tasya bhāsā sarvam idaṁ vibhāti ||11||[[3]](#endnote-3)

brahmaivedam amṛtaṁ purastād brahma

paścād brahma dakṣiṇataś cottareṇa |

adhaś cordhvaṁ ca prasṛtaṁ

brahmaivedaṁ viśvam idaṁ variṣṭham ||12||

|| iti muṇḍakopaniṣadi dvitīya-muṇḍake dvitīyaḥ khaṇḍaḥ ||

(3.1)

### || tṛtīya-muṇḍake prathamaḥ khaṇḍaḥ ||

dvā suparṇā sayujā sakhāyā samānaṁ vṛkṣaṁ pariṣasvajāte |

tayor anyaḥ pippalaṁ svādv atty anaśnann anyo abhicākaśīti ||1||[[4]](#endnote-4)

samāne vṛkṣe puruṣo nimagno’niśayā śocati muhyamānaḥ |

juṣṭaṁ yadā paśyaty anyam īśam asya mahimānam iti vīta-śokaḥ ||2||[[5]](#endnote-5)

yadā paśyaḥ paśyate rukma-varṇaṁ

kartāram īśaṁ puruṣaṁ brahma-yonim |

tadā vidvān puṇya-pāpe vidhūya

nirañjanaḥ paramaṁ sāmyam upaiti ||3||

praṇo hy eṣa yaḥ sarva-bhūtair vibhāti

vijānan vidvān bhavate nātivādī |

ātma-krīḍa ātma-ratiḥ kriyāvān

eṣa brahma-vidāṁ variṣṭhaḥ ||4||

satyena labhyas tapasā hy eṣa ātmā

samyag-jñānena brahmacaryeṇa nityam |

antaḥ-śarīre jyotir-mayo hi śubhro

yaṁ paśyanti yatayaḥ kṣīṇa-doṣāḥ ||5||

satyam eva jayate nānṛtaṁ

satyena panthā vitato deva-yānaḥ |

yenākramanty ṛṣayo hy āpta-kāmā

yatra tat satyasya paramaṁ nidhānam ||6||

bṛhac ca tad divyam acintya-rūpaṁ

sūkṣmāc ca tat sūkṣmataraṁ vibhāti |

dūrāt sudūre tad ihāntike ca

paśyantv ihaiva nihitaṁ guhāyām ||7||

na cakṣuṣā gṛhyate nāpi vācā

nānyair devais tapasā karmaṇa vā |

jñāna-prasādena viśuddha-sattvas

tatas tu taṁ paśyate niṣkalaṁ dhyāyamānaḥ ||8||

eṣo’ṇur ātmā cetasā veditavyo

yasmin prāṇaḥ pañcadhā saṁviveśa |

prāṇaiś cittaṁ sarvam otaṁ prajānāṁ

yasmin viśuddhe vibhavaty eṣa ātmā ||9||

yaṁ yaṁ lokaṁ manasā saṁvibhāti

viśuddha-sattvaḥ kāmayate yāṁś ca kāmān |

taṁ taṁ lokaṁ jayate tāṁś ca kāmāṁs

tasmād ātmajñaṁ hy arcayet bhūti-kāmaḥ ||10||

|| iti muṇḍakopaniṣadi tṛtīya-muṇḍake prathamaḥ khaṇḍaḥ ||

(3.2)

### || tṛtīya-muṇḍake dvitīyaḥ khaṇḍaḥ ||

sa vedaitat paramaṁ brahma dhāma

yatra viśvaṁ nihitaṁ bhāti śubhram |

upāsate puruṣaṁ ye hy akāmās te

śukram etad ativartanti dhīrāḥ || 1||

kāmān yaḥ kāmayate manyamānaḥ

sa kāmabhir jāyate tatra tatra |

paryāpta-kāmasya kṛtātmanas tu

ihaiva sarve pravilīyanti kāmāḥ ||2||

nāyam ātmā pravacanena labhyo

na medhayā na bahunā śrutena |

yam evaiṣa vṛṇute tena labhyas

tasyaiṣa ātmā vivṛṇute tanūṁ svām ||3||[[6]](#endnote-6)

nāyam ātmā bala-hīnena labhyo

na ca pramādāt tapaso vāpy aliṅgāt |

etair upāyair yatate yas tu vidvāṁs

tasyaiṣa ātmā viśate brahma-dhāma ||4||

saṁprāpyainam ṛṣayo jñāna-tṛptāḥ

kṛtātmāno vīta-rāgāḥ praśāntāḥ

te sarvagaṁ sarvataḥ prāpya dhīrā

yuktātmānaḥ sarvam evāviśanti ||5||

vedānta-vijñāna-suniścitārthāḥ

saṁnyāsa-yogād yatayaḥ śuddha-sattvāḥ |

te brahma-lokeṣu parānta-kāle

parāmṛtāḥ parimucyanti sarve ||6||

gatāḥ kalāḥ pañcadaśa pratiṣṭhā

devāś ca sarve pratidevatāsu |

karmāṇi vijñānamayaś ca ātmā

pare’vyaye sarve ekībhavanti ||7||

yathā nadyaḥ syandamānāḥ samudre’

staṁ gacchanti nāma-rūpe vihāya |

tathā vidvān nāma-rūpād vimuktaḥ

parātparaṁ puruṣam upaiti divyam ||8||

sa yo ha vai tat paramaṁ brahma veda

brahmaiva bhavati nāsyābrahmavit kule bhavati |

tarati śokaṁ tarati pāpmānaṁ guhā-

granthibhyo vimukto’mṛto bhavati ||9||

tad etad ṛcā’bhyuktam—

kriyāvantaḥ śrotriyā brahma-niṣṭhāḥ

svayaṁ juhvata ekarṣiṁ śraddhayantaḥ |

teṣām evaitāṁ brahma-vidyāṁ vadeta

śiro-vrataṁ vidhivad yais tu cīrṇam ||10||

tad etat satyam ṛṣir aṅgirāḥ purovāca naitad acīrṇavrato’dhīte |

namaḥ paramaṛṣibhyo namaḥ paramaṛṣibhyaḥ ||11||

|| iti muṇḍakopaniṣadi tṛtīya-muṇḍake dvitīyaḥ khaṇḍaḥ ||

|| ity atharva-vedīya muṇḍakopaniṣat samāptā ||

oṁ bhadraṁ karṇebhiḥ śāntiḥ

|| oṁ śāntiḥ śāntiḥ śāntiḥ ||

1. See also Kaṭhopaniṣad 1.2.5. [↑](#footnote-ref-2)
2. Atharva 10.8.6. [↑](#endnote-ref-2)
3. Kaṭhopaniṣad 2.2.15, Śvet.U. 6.14. [↑](#endnote-ref-3)
4. Ṛgveda 1.164.20, Atharva 9.14.20. [↑](#endnote-ref-4)
5. These two mantras are also found in Śvetāśvatara-upaniṣad 4.6-7. [↑](#endnote-ref-5)
6. See also Kaṭhopaniṣad 1.2.23. [↑](#endnote-ref-6)